Document ID: /roh_data/filtered/fineweb-2-filterrobots_roh.jsonl.gz/36011

Tiefbauamt
Uffizi da construcziun bassa
Ufficio tecnico
Il project per renovar ils rempars cunter la bova dal vitg a Trimmis è vegnì approvà da la Regenza cun intginas cundiziuns e permissiuns. In'analisa dals privels ha mussà che quest territori d'abitadi sco er parts da la rait da vias chantunalas èn periclitads tras auas grondas da la bova dal vitg. Igl è planisà da meglierar la situaziun da privel tras ina cumbinaziun da differentas mesiras. Tranter auter vegn auzada la capacitad da retegn dal collectur da glera existent, e quai da 3000 sin circa 8000 meters cubic. Plinavant vegn cumplettà il collectur da glera cun in indriz da retegn per reducir il privel che las punts sa staupian. In ulteriur punct debel che vegn sanà è la punt da la Via tudestga. Qua èsi previs da montar in scut cunter stuppadas per pussibilitar ina deflussiun da pressiun. Questas lavurs da sanaziun han la finamira da mantegnair er en l'avegnir il funcziunament da l'entir sistem da rempars.
Als custs totals da var 2,7 milliuns francs sa participeschan il chantun e la Confederaziun tenor la cunvegna da program da la NGF (nova gulivaziun da finanzas) en il sectur "ovras da protecziun cunter l'aua". La contribuziun chantunala importa var 540 000 francs. Tras il project da correcziun da las auas vegnan plinavant protegidas er la Via tudestga H3 e la via da Trimmis. Perquai paja il chantun supplementarmain ina contribuziun per la construcziun da vias da maximalmain 243 000 francs.